A BIZOTTSÁG 78/2005/EK RENDELETE
(2005. január 19.)
a 466/2001/EK rendelet nehézfémek tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) különösen annak 2. cikke (3) bekezdésére,
az élelmiszerügyi tudományos bizottsággal és az Európai Élelmiszerbiztonsági Hatósággal folytatott konzultációt követően,
mivel:
(1)
A 466/2001/EK bizottsági rendelet (2) meghatározza az élelmiszerekben előforduló egyes szennyező anyagok legmagasabb értékeit. Ezek, a 221/2002/EK bizottsági rendelet (3) által külön módosított intézkedések magukban foglalják az ólom, a kadmium és a higany nehézfémek legmagasabb értékét.
(2)
A közegészség védelme érdekében alapvető fontosságú a szennyező anyagok olyan szinten tartása, mely egészségügyi aggodalmakra nem ad okot. Az ólomra, a kadmiumra és a higanyra vonatkozó legmagasabb értékeknek biztonságosnak, és annyira alacsonynak kell lenniük, amennyire a helyes előállítási, illetve mezőgazdasági/halászati gyakorlat alapján ésszerűen elérhető. Az egyes vízben élő fajokra vonatkozó legmagasabb értékek elérhetőségével kapcsolatos új információk alapján a 466/2001/EK rendelet I. mellékletének vonatkozó rendelkezéseit felül kell vizsgálni e szennyező anyagok bizonyos élelmiszerekben történő előfordulása tekintetében. A felülvizsgált rendelkezések megőrzik a fogyasztói egészségvédelem magas szintjét.
(3)
A 466/2001/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 466/2001/EK rendelet I. melléklete e rendelet mellékletében foglaltaknak megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 19-én.